CELEX: C2005/106/70
Language: et
Date: 2005-04-30 00:00:00
Title: Kohtuasi T-69/05: European Dynamics S.A. 11. veebruari 2005. aasta hagi Euroopa Toiduohutuse Ameti vastu

30.4.2005   
            
            
               ET
            
            
               Euroopa Liidu Teataja
            
            
               C 106/34
            
         European Dynamics S.A. 11. veebruari 2005. aasta hagi Euroopa Toiduohutuse Ameti vastu
   (Kohtuasi T-69/05)
   (2005/C 106/70)
   Kohtumenetluse keel: inglise
   European Dynamics S.A., asukoht Ateena (Kreeka), esitas 11. veebruaril 2005. aastal Euroopa Ühenduste Esimese Astme Kohtule hagi Euroopa Toiduohutuse Ameti vastu. Hageja esindaja on advokaat N. Korogiannakis.
   Hageja palub esimese astme kohtul:
   
               —
            
            
               tühistada Euroopa Toiduohutuse Ameti (EFSA) otsus, millega hageja pakkumist ei tunnistatud edukaks ning otsustati sõlmida hankeleping eduka pakkujaga; samuti kõik muud eespool nimetatuga seotud EFSA hilisemad otsused;
            
         
               —
            
            
               jätta hageja õigusabikulud, kohtukulud ja muud käesoleva hagi esitamisega kaasnenud kulud komisjoni kanda ka juhul, kui hagi jäetakse rahuldamata.
            
         Õiguslikud alused ja peamised argumendid
   Hageja on äriühing, kes esitas pakkumise siseriiklike ametite, EFSA ja Euroopa Ühenduste Komisjoni vahelise Extranet'i loomiseks EFSA poolt korraldatava tarkvara ja teenuste EFSA pakkumismenetluse EFSA/IT/00012 (1) raames. Vaidlustatud otsustega lükati hageja pakkumine tagasi ning leping sõlmiti teise pakkujaga.
   Selle otsuse tühistamise hagi toetuseks väidab hageja, et kostja rikkus nii finantsmäärust (2) kui ka direktiivi 92/50 (3) artikli 17 lõiget 1 kasutades hindamiskriteeriume, mida ei olnud pakkumiskutses toodud. Hageja sõnul andis EFSA osa oma hindamispädevusest üle kolmandatele isikutele nõustudes pakkuja klientide juhtkonna arvamusega ilma, et oleks läbiviinud edasist menetlus või ristkontrolli. Lisaks väidab hageja, et direktiivi 92/50 kohaselt ei või pakkuja kõrvaldamisel arvesse võtta klientide rahulolu, vaid seda võib kasutada “tunnustuse kriteeriumina”.
   Hageja väidab ka, et kostja tegi tema esitatud pakkumise hindamisel ilmse hindamisvea. Hageja vaidlustab teatavaid hindamiskomisjoni protokollis sisaldunud seisukohti, mis puudutavad seda, et üks hageja klientidest ei ole kunagi ostnud ega kasutanud hageja poolt pakutavat toodet ning et üks ühenduse institutsioon ei olnud hageja tootega rahul. Seoses sama küsimusega leiab hageja, et meetod, mida EFSA hindamismenetluses kasutas, mis seisnes lihtsates telefonikõnedes ilma ametlike pöördumisteta ja saadud teabe suhtes ristkontrolli läbiviimata jätmises, oli ebapiisav ning samas piisav ilmse hindamisvea esinemiseks.
   Lõpuks väidab hageja, et kostja ei põhjendanud oma otsust piisavalt, rikkudes seega EÜ artiklit 253.
   
      (1)  ELT 2004/S 153-132262.
   
      (2)  Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa Ühenduste üldeelarve suhtes kohaldatavat finantsmäärust (EÜT L 248, 16.9.2002, lk 1).
   
      (3)  Nõukogu 18. juuni 1992. aasta direktiiv 92/50/EMÜ, millega kooskõlastatakse riiklike teenuslepingute sõlmimise kord (EÜT L 209, 24.7.1992, lk 1).